ในบทที่แล้ว ผมได้พูดถึงความหมายของคาราโอเกะ และก็ประเภทคาราโอเกะ ที่เป็นแบบเหมาชั่วโมงนะครับ ในบทนี้ผมจะพูดถึงคาราโอเกะอีกประเภทหนึ่งนะครับ คือแบบหยอดตู้หยอดเหรียญนะครับ เราจะเรียกได้ทั้งสองแบบนะครับ ไม่ว่าจะเป็นหยอดเหรียญหรือว่าหยอดตู้ เพราะว่าความหมายก็เหมือนกันนะครับ ปกติแล้วคาราโอเกะประเภทตู้หยอดเหรียญเนี่ย จะตั้งอยู่ที่ห้างสรรพสินค้าเป็นส่วนใหญ่นะครับ อาจจะเป็นห้างเซ็นทรัล ห้างโรบินสันนะครับ คาราโอเกะแบบตู้หยอดเหรียญ จะมีลักษณะเป็นห้องสี่เหลี่ยมเล็ก ๆ นะครับ ภายในห้องก็จะมีทีวี มีลำโพงสองตัว มีไมโครโฟนสองตัว มีเครื่องเสียง มีที่นั่งสำหรับสามคนนะครับ ด้านหน้าที่นั่ง ก็จะเป็นโต๊ะตัวเล็ก ๆ นะครับ ที่เอาไว้ เอ่อ..วางหนังสือ หนังสือเพลงนะครับ หนังสือเพลงเนี่ย ก็จะมีชื่อเพลงเป็นร้อย ๆ เพลงเลยนะครับ ตรงหน้าชื่อเพลงมันจะมีหมายเลขรหัส เอาไว้ให้เรากดใส่ลงไปในเครื่อง คือที่เครื่องเนี่ย มันจะมี เอ่อ.. ที่สำหรับกดปุ่ม แล้วข้าง ๆ ที่กดปุ่มเนี่ย มันจะเป็นช่องหยอดเหรียญนะครับ ปกติแล้วหนึ่งเหรียญสิบเนี่ย จะร้องได้สองเพลง คือจะตกเพลงละห้าบาท แต่ว่าตู้คาราโอเกะบางแห่ง เขาจะไม่ให้เราใช้เหรียญสิบนะครับ คือเราต้องไปแลกเหรียญ ให้เป็นเหรียญของเขาก่อน อย่างที่เซ็นทรัลพลาซ่าเชียงราย เราจะต้องเอาเหรียญสิบไปแลกเป็นโทเค็นก่อน โทเค็นก็คือเหรียญที่ใช้ในเกมโซน หรือว่าคาราโอเกะโซน เมื่อก่อนสมัยตอนที่ผมเรียนอยู่ หลังเลิกเรียนผมมักจะชอบไปเซ็นทรัลกาดสวนแก้วกับเพื่อน ๆ พวกเรามักจะไปกันที่คาราโอเกะโซน ซึ่งในเซ็นทรัลจะมีอยู่สองแห่งก็คือ ชั้นใต้ดินหนึ่งแห่ง แล้วก็ชั้นด้านบนตรงกาแล็กซีเกมโซน ทั้งสองแห่งจะมีความแตกต่างกันมาก คือชั้นใต้ดินเนี่ย แซ้บจะเยอะ แซ้บก็คือเด็กวัยรุ่นที่มากันเป็นกลุ่มใหญ่ ๆ แล้วก็ทำตัวเหมือนกับว่าตัวเองเท่มาก แล้วเวลาที่แซ้บเข้าไปร้องเพลงในห้องคาราโอเกะเนี่ย พวกเขาก็มักจะเลือกเพลงที่เป็นเพลงเมทัล หนัก ๆ ดัง ๆ คือชอบแหกปากตะโกนให้ชาวบ้านได้ยินอะครับ ดังนั้นเพลงพวกเมทัลแหกปากส่วนใหญ่ จะถูกมองว่าเป็นเพลงแซ้บ คือเป็นเพลงที่แซ้บชอบร้อง ถ้าใครชอบร้องเพลงพวกนี้ ก็จะถูกมองว่าเป็นแซ้บนะครับ แล้วการที่เราร้องเพลงแหกปากบ่อย ๆ เนี่ย น้ำลายมันก็จะกระเด็นไปติดไมโครโฟนเยอะ แล้วมันทำให้ไมโครโฟนเหม็นมาก พอเราเข้าไปร้องต่อเนี่ย เราก็จะรู้สึกเสียอารมณ์สุด ๆ เลย เพราะว่าเราต้องร้องเพลงไปและก็สูดกลิ่นไมโครโฟนเหม็น ๆ ไป แล้วคาราโอเกะโซนชั้นใต้ดินเนี่ย เขาไม่ค่อยทำความสะอาดไมค์เท่าไหร่ คือเขาจะปล่อยให้ไมค์มันเหม็นอยู่อย่างงั้นน่ะ เป็นอาทิตย์ ๆ เลย คือถ้าเกิดใครไปร้อง ก็รู้สึกเสียอารมณ์กันทุกคนนั่นแหละครับ แต่ว่าคาราโอเกะชั้นใต้ดิน เพลงจะเยอะมาก ๆ เลย คือเพลงอะไรมาใหม่ มันก็จะอัพเดตบ่อยกว่าชั้นด้านบนนะครับ แต่สำหรับผมแล้วผมไม่เลือกชั้นใต้ดินนะครับ ถึงแม้ว่ามันจะมีเพลงเยอะก็ตาม เพราะว่าผมทนรับไม่ได้กับกลิ่นไมค์ที่เหม็นเน่ามาก ดังนั้นคาราโอเกะแบบตู้หยอดเหรียญ ผมจะเลือกไปที่ชั้นด้านบน คือ กาแล็กซีเกมโซน ที่นั่นจะมีพนักงานทำความสะอาดตลอดเวลา คือหลังจากที่มีการใช้ไมโครโฟนไปได้สักพักหนึ่งแล้ว เขาก็จะเอาน้ำยามาฉีดฆ่าเชื้อโรค แล้วก็กลิ่นไมค์ก็จะไม่มี แต่ว่าชั้นนี้เพลงจะมีน้อยกว่าชั้นด้านล่าง คือเพลงเก่าจะเยอะและก็อัพเดตช้า มากี่ครั้ง กี่ครั้ง เพลงก็เหมือนเดิมตลอด แต่มันก็ยังรู้สึกดีกว่าการที่ต้องไปร้องเพลงกับไมค์เหม็น ๆ และก็เจอแต่แซ้บเยอะ ๆ ไม่ใช่ว่าผมแอนติแซ้บนะครับ แต่ว่ามันเกรียนเกินไปอะ คือทำตัวน่ารำคาญ แล้วก็เสียงดัง ดังนั้นถ้าเกิดเราเปรียบเทียบข้อดีข้อเสียระหว่าง คาราโอเกะชั้นใต้ดินกับชั้นด้านบน มันก็จะเป็นยังงี้นะครับ ชั้นใต้ดิน เอ่อ.. เพลงเยอะ ตู้เพลงเยอะ ร้านใหญ่ แต่ว่าแซ้บเยอะ ไมค์เหม็น ถ้าเกิดเป็นชั้นด้านบนก็คือ ไมค์ไม่เหม็น ตู้เพลงน้อย คนเต็มบ่อย เพลงอัพเดตช้า สรุปผมแนะนำว่าถ้าเกิดมากันไม่กี่คน ก็ร้องเพลงกับตู้หยอดเหรียญก็ได้นะครับ เพราะว่ามันถูกดี แต่ถ้าเกิดมากันเยอะ ๆ เนี่ย ผมแนะนำให้ไปร้องแบบเหมาจ่ายนะครับ คือที่นั่นจะสะอาดกว่า มีพนักงานดูแล มี เอ่อ.. เครื่องเสียงที่ดีกว่า แล้วก็ห้อง เอ่อ..น่าอยู่มากกว่า มีแอร์เย็น มีอาหารให้กิน มีเครื่องดื่มให้ดื่ม มีพนักงานเทคแคร์ตลอดเวลา เพียงแต่ราคาจะแพงกว่ากันเยอะเลยนะครับ